Geskil oor taxiroetes lei tot geweld; 1 geskiet | Maroela Media
Konflik oor taxiroetes in Letlhabile naby Brits in Noordwes het Woensdag daartoe gelei dat een minibustaxi aan die brand gesteek is, 'n taxibestuurder gewond en minstens tien ander voertuie beskadig is.
Brig. Sabata Mokgwabone, woordvoerder van die polisie, sê dit blyk dat dié geskil tussen die Hebron- en Letlhabile-taxiverenigings ontstaan het.
Mokgwabone sê die taxiverenigings kon glo nie ooreenkom oor hul onderskeie roetes in die Brits-omgewing nie en dié geskil het later Woensdagoggend tot geweld tussen die groepe gelei.
Hy sê die taxi wat aan die brand gesteek is, behoort aan 'n lid van die Hebron-taxivereniging. Die bestuurder van dié taxi is glo geskiet en later na die hospitaal geneem vir mediese behandeling. Altesaam tien lede van die Letlhabile-taxivereniging se voertuie is met klippe bestook en erg beskadig.
Johannes Tumanyane, sekretaris van die Letlhabile-taxivereniging, sê die geweld het glo ontstaan omdat die Hebron-taxivereniging bedrywighede direk van New Town, 'n nedersetting naby Brits, tot in Brits wou vestig.
Tumanyane sê hoewel die vereniging wel 'n lisensie vir dié bedrywighede bekom het, kon die moontlikheid ontstaan dat Hebron sy passasiers in Letlhabile aflaai. Dit kon weer daartoe lei dat die taxidiens passasiers in dié nedersetting oplaai om hulle na Brits te neem – 'n roete wat die Letlhabile-vereniging as sy eie toe-eien.
"Ons het al vantevore vreedsaam met Hebron saamgewerk. Hulle het mense van Letlhabile na Hebron vervoer, en ons het nie 'n probleem daarmee nie. Hulle is 'n bedryfslisensie toegeken sonder 'n inspeksie [na die roetes]. Daar word egter Donderdag 'n vergadering gehou waartydens 'n inspeksie deur die raad gedoen sal word om [Hebron se] bedryfslisensie in ooreenstemming met die toegekende roetes te bring," het hy gesê.
Die Hebron-taxivereniging het nog nie op die voorval gereageer nie. Die situasie was teen Woensdagmiddag weer kalm.